text.text: إعلام منحاز "لمن هم تحت"
text.text_idx: #000000
text.text: معايير نشر مقالات الرأي
text.text_idx: #000002
text.text: إعداد وصوت : وليد بسباس، باحث شيوعي
text.text_idx: #000004
text.text: مرحبا بيكم في الاقتصاد بالسياسة
text.text_idx: #000007
text.text: وزارة المالية فرحانة. هي الحق فرحانة من أوّل الصيف وقتلّي خبّرتنا فرحة مسرورة أنو الدولة حققت فائض في الميزانية ب314 مليون دينار في نهاية مارس 2022 ([1]). المرة هاذي في آخر الصيف ما قالت شي أما أحنا متأكدين أنها مازالت فرحانة بما أنو في نهاية جوان 2022 صحيح ما حققتش فائض أما العجز متاعها ما وصل إلاّ لـ470 مليون دينار، مقابل 1909 مليون دينار في نفس الفترة عمناول، أيّ أنو مبلغ العجز في الميزانية تقلّص بـ75%. مؤشرات المالية العمومية عال العال! يقول القايل علاش ماناش نراو في الشي هذا في الحياة اليومية متاعنا؟ القهوة مقطوعة منا والقهاوي تعدّات بوضعيات صعيبة، السكر مقطوع من غادي وبوك بيّ كان مشيت على بكري للمغازة وخلطت علي كيلو سكّر وتوة الأمور بالصف، الإيصونص كيف كيف إنتي و زهرك. في جرّة انقطاع السكر نسمعو الي معامل البسكوي و القازوز قاعدة تسكّر. الزيت كيف كيف إنتي و زهرك وانتي ومعرفتك بالعطار.
text.text_idx: #000008
text.text: كيف كيف نسمعو من غادي أنو الأسطول المتوفر عند شركة نقل تونس غير قادر على تأمين العودة الجامعية والمدرسية ومن غادي شركة الخطوط الحديدية تعلن على إلغاء سفرات حتى إشعار قادم. متاع النقابة قالّك المعاهد في تونس ناقصين 5000 أستاذة و أستاذ باش العام يتعدّى على الأقل في ظروف عادية. وبالأخص فما 12 ألف تونسي و تونسية كبار وصغار خاطرو بحياتهم باش يحرقو هذا في جمعة برك. ويظهرلي ناقفو هوني في تعداد الكوارث قبل ما العبد يعمل كوردة.
text.text_idx: #000009
text.text: واحد من الإشكالات هو تطبيعنا مع الحالات هاذي. تطبيعنا مع أنو نقولو عادي ما فماش دوا و برا لوج شكون يجيبلك الدوا من برّة. تطبيعنا مع تدهور بنية النقل العمومي و برا يا قوم بكري يا اركب في هاك الحكة الي تتسمى نقل جماعي. التطبيع مع أنّك كان جات مرضة راهو لازم نتنّف روحك وتنتّف الأحباب والأصحاب باش تخلّص حق عملية عند ززّارة الكلينيكات. و عن قريب التطبيع مع نقص المواد الأساسية و تو زادا وقتها تتوجد الحلول التضامنية اللازمة بين الناس باش الناس لكلها تعيش.
text.text_idx: #000010
text.text: الإشكال في تطبيعنا مع الوضعيات هاذي هو أنو نعتبروها طبيعية وهبطت علينا من السماء و عادي مادامنا دولة فقيرة و مُسالين و عن قريب نولّيو مرهونين. وإلا و بالأخص نحطوها في راس الفساد والإحتكار و غيرها. وقتلّي هي حالات مصنوعة صنعان وهي نتيجة عادية و مباشرة لسياسة الدولة الي تتلخّص في كلمة: التقشف. التقشف الي يظهر هوني في أنو الدولة قاعدة تتراجع عن سداد معاليم التعويض (أي الدعم) الي صاير علينا في تونس من الي بدا الصيف من انقطاعات عندو سبب واحد: الدولة قاعدة تقلب في المؤسسات العمومية متاعها في معاليم التعويض\الدعم.
text.text_idx: #000011
text.text: خلينا قبل كل حديث نفهمو كيفاش يوصلو الموادّ الأساسية للأسواق. القمح مثلا تشريه الدولة من الخارج عن طريق ديوان الحبوب وتبيعو في السوق الداخلية لمصانع العجين الغذائي والطاحونات بسوم محدد مسبقا و يكون السوم هذا أقل من السوق العالمية. ومن الشيرة الأخرى الطاحونات يحولو القمح لفرينة و يبيعوه للمخابز. بطبيعة في الثنية هاذي يتدخل صندوق التعويض في زوز مستويات: يعوّض لديوان الحبوب على الفارق بين سعر الشراء و سعر البيع و يعوّض من الشيرة الأخرى للمخابز في الفارق بين تكلفة الخبز و سعر البيع. الثنية بالنسبة للزيت النباتي ثنية مشابهة و تمشي من ديوان الزيت الي يورّد و بيع في السوق الداخلية لمصانع التعليب الزيت السكر والقهوة تجيبهم الدولة عن طريق ديوان التجارة الي عندو احتكار توريد ها الزوز موادّ.
text.text_idx: #000012
text.text: بطبيعة ملّي برّكو معمل السكر ولّى السكر الكل نجيبوه توريد و كيف كيف القهوة. إذن يشريهم ديوان التجارة بالعملة الصعبة و يبيعهم للمتعاملين في السوق الداخلية. والأسعار في السوق الداخلية مضبوطة من عند الدولة لذا هوني كيف كيف يجي صندوق التعويض يعوّض الفارق بين سعر الشراء وسعر البيع. في الإيصونص كيف كيف: شركة تكرير النفط -الستير- هي تشري من برة و توزّع لداخل.
text.text_idx: #000013
text.text: الرسمية للدولة هي التالية: في الحلقات الفاصلة ما بين دواوين الدولة المكفلة بضخ
  المواد هاذي في السوق الداخلية و بين المستهلك النهائي، فما برشا فساد واحتكار و
  كيف كيف مرة على مرة تجبدلنا خرافة أنو كل شي متوفّر و اللهفة متاع المواطن هي سبب
text.text_idx: #000014
text.text: خلينا الساعة نقطعو دابر الإشاعة هاذي. أي الإشاعة الي تقول أنو السبب في نقص المواد الأساسية جا في جرّة المحتكرين و الفسّاد و غيرهم. و في جرّة زادا سيطرة الشركات الكبيرة و العايلات. موش معناها الشي هذا موش موجود. الشي هذا موجود و باش يقعد موجود مادام الدولة حالة اللعب للخواصّ باش يتلاعبو بأساسيات التغذية متاعنا. لكن المعلومة الأساسية الي يلزم نعرفوها أنو الدولة قلّصت في توريد القهوة والسكر والزيت في الفترة هاذي. مثلا في الزيت، حسب رئيس غرفة معلّبي الزيوت النباتية، الدولة كان من المفروض تزوّد السوق ب120 ألف طن زيت نباتي حتى نصف سبتمبر، لكنّها ما وفّرت كان 55 ألف طن -أيّ أقل من شطر الكمية اللازمة-.
text.text_idx: #000015
text.text: ومعامل تعليب الزيت في حالة صعيبة وبعضها قاعد يسكّر ([2]). كيف كيف بالنسبة للقهوة ([3]) و زادا بالنسبة للسكر: فمثلا ورّدت الدولة التونسية في السبعة أشهر الأولى من 2019 كمية 351 ألف طن من السكر. بينما في السبعة أشهر الأولى من 2022 ما ورّدت كان 146 ألف طن([4])...
text.text_idx: #000016
text.text: هوني انجمو نطيحو في الدراما: كاهو، الدولة فلست و ماعادش عندها فلوس أما هي فقط قاعدة اتّلّف في الجرّة باش الناس ما تخافش. أما في نفس الوقت البروباغندا متاع الحكومة ضاربة مسدّ كيفاش أنو مصاريف الدعم قاعدة تثقل في كاهل الميزانية و وصلت حتى وزيرة الصناعة تبسّسلنا أنو كان انّحيو صندوق الدعم باش انجمو نبنيو 50 مستشفى و ننجزو 8 خطوط حديدية سريعة ([5]). هوني نحلّو قوس صغير تو نرجعولو مرة أخرى: حكاية 50 سبيتار هي بيدها حكاية كان بطّلت الدخان راك توة عندك بورش.
text.text_idx: #000017
text.text: عمرها ما صارت و عمرها ماهي باش تصير. دولة التقشف دولة لا تستثمر. و حكاية الخطوط الحديدية السريعة أولا ما عندنا ما نعملو بيها و ثانيا هي شبيهة بالحكاية الي صارت في المغرب وين الحكومة الفرنسية لزّت الحكومة المغربية باش تتسلّف من عندها و تحلّ سوق لشركة ألشتوم الفرنسية زادا باش تنجز خطوط للقطار السريع و هكة يصيرو مشاريع ما فيهم حتى لازمة و في نفس الوقت يتمعّش رأس المال الفرنسي على ظهر الشعب المغربي. نسكّرو القوس.
text.text_idx: #000018
text.text: حقيقة الأرقام مغايرة تماما. السنا في قانون الميزانية([6]) تمّ برمجة 7262 مليون دينار مصاريف دعم على عام 2022 كاملا. 7262 مليون دينار. حتى لموفّى جوان ما صرفو منهم كان 2111 مليون دينار. يعني الحسبة على عام كامل تولّي 4220 مليون دينار. يعني فقط 58% من المصاريف المبرمجة. التقشف ضارب مسدّ. كان نحبّو المقارنات، 4220 مليون دينار أقل من مصاريف الدعم لسنوات 2021 و 2020 و 2019.
text.text_idx: #000019
text.text: كان نرجعو شوية بالتوالي، مبلغ الدعم الي ماشية فيه الدولة سنة 2022 أقل من مصاريف الدعم لسنوات 2013 و2014 بينما من وقتها لليوم مداخيل الدولة الاعتيادية طلعت من 20000 مليون دينار في 2013 بينما المبرمج في 2022 أنو تكون تقريبا 38 ألف مليون دينار. قريب الضعف. بلغة أخرى: الأسعار طلعت، الميزانية تضربت في اثنين لكن مصاريف الدعم باش تقعد هي هي.
text.text_idx: #000020
text.text: بطبيعة نتذكرو الي حكينا علاش الدولة التونسية تحب على اتفاق مع صندوق النقد الدولي: باش تعدّل مستوى مخزون العملة الصعبة. السخرية الكبيرة في هذا الكل أنو مؤخرا الدولة التونسية حلّت اللعب باش الخواصّ يورّدو هوما القهوة والسكر وغيرو. مثلا عطات الدولة مؤخرا رخصة لشركات “دليس” و “سويتي شوب” باش يورّدو السكر ([9]). بطبيعة الشركات هاذي باش تستغل مخزون العملة الصعبة متاع الشعب التونسي لكل. إلي تتذل على خاطرو الحكومة والدولة قدام صندوق النقد باش تجيب القروض.
text.text_idx: #000023
text.text: إلي تعرق عليه خدّامة النسيج والي نستنزفو على خاطرو ثرواتنا المائية في سبيل تصدير القوارص والطماطم. و إلي يتمرمدو على خاطرو عاملاتنا وعمالنا بالخارج. في نفس الوقت الي مخزون العملة الصعبة هذا يتحطّ على ذمة الخواصّ، الدولة تقلب و تشقلب مع المؤسسات العمومية الي دورها أنها توفّر الموادّ الأساسية للناس.
text.text_idx: #000024
text.text: التقشف. هاذي هي الإصلاحات: يجوعو ناس وتتمرمد ناس وتتسكر معامل وتفقد ناس أخرى
  موارد رزقها... ويضحكو رؤوس الأموال الكبار. ويرضى علينا الصندوق.
text.text_idx: #000025
text.text: [1] Tunisie: Le ministère des finances
  annonce un excédent du budget de l’état au terme du premier trimestre de
text.text_idx: #000026
text.text: [2] Pénuries d’huile végétale: A cause des
  impayés de l’état, des usines sont en péril.
text.text_idx: #000027
text.text: [3] Pénuries en Tunisie: Cafetiers en
text.text_idx: #000028
text.text: [4] في الأمن الغذائي أولويات:تقلص المشتريات من السلع الغذائية والتقشف يكشف عن نفسه.
text.text_idx: #000029
text.text: ترشيد الدعم يمكّن من بناء
  50 مستشفى و إنجاز ثمنية خطوط حديدية سريعة.
text.text_idx: #000030
text.text: [6] نتائج وقتية لتنفيذ ميزانية الدولة إلى موفى جوان 2022.
text.text_idx: #000031
text.text: [7] خبير في قطاع المحروقات: توفير العملة الأجنبية هو السبيل لتجاوز أزمة المحروقات
text.text_idx: #000032
text.text: [8] مسألة رفع الدعم وتأثيراتها المالية وقدرة الدولة على تحمل كلفتها الإجتماعية
text.text_idx: #000033
text.text: أعجبك عملنا؟ يمكنك دعمنا وتعزيز استقلاليّتنا !
text.text_idx: #000035
text.text: الجدال حول استقلالية البنك المركزي: السيادة النقدية لا تقتصر على إقراض الدولة
text.text_idx: #000038